1.

Anexa VII se înlocuiește cu următorul text: „ANEXA VII ERADICAREA ENCEFALOPATIEI SPONGIFORME TRANSMISIBILE 1. Investigația prevăzută la articolul 13 alineatul (1) litera (b) trebuie să identifice: (a) în cazul bovinelor: — toate celelalte rumegătoare din ferma în care se află animalul la care s-a confirmat boala; — toți descendenții unei femele la care s-a confirmat boala, născuți după apariția primelor semne clinice de instalare a bolii la mamă sau în intervalul de doi ani anteriori depistării bolii; — toate animalele din cohorta în care se află animalele la care s-a confirmat boala; — posibila origine a bolii; — celelalte animale prezente la ferma căreia îi aparține animalul la care s-a confirmat boala sau de la orice altă fermă potențial infectată cu agent EST sau care a fost expusă aceleiași surse de hrană sau de contaminare; — circulația furajelor potențial contaminate, a altor materiale sau a altor căi de transmisie ce ar fi putut transmite agentul EST în interiorul exploatației sau în exteriorul acesteia; (b) în cazul ovinelor și al caprinelor: — toate rumegătoarele, altele decât ovine și caprine, din ferma căreia îi aparține animalul la care s-a confirmat boala; — părinții și, în cazul femelelor, toți embrionii, ovulele, precum și ultimii descendenți ai femelei la care a fost confirmată boala, în măsura în care se pot identifica; — toate celelalte ovine și caprine de la ferma căreia îi aparține animalul la care s-a confirmat, în afară de cele menționate la a doua liniuță; — posibila origine a bolii și identificarea celorlalte ferme în care se află animale, embrioni sau ovule potențial infectate cu agent EST sau care au fost expuse aceleiași surse de alimentare sau de contaminare; — circulația furajelor potențial contaminate, a altor materiale sau a altor căi de transmisie, ce ar fi putut transmite agentul ESB în interiorul fermei sau în exteriorul acesteia. Măsurile prevăzute la articolul 13 alineatul (1) litera (c) constau cel puțin în următoarele: (a) în cazul confirmării ESB la o bovină, omorârea și distrugerea completă a animalelor din specia bovină identificate în urma investigației prevăzute la punctul 1 litera (a) prima, a doua și a treia liniuță. Statul membru poate totuși hotărî: — să nu omoare și să nu distrugă toate bovinele din ferma căreia îi aparține animalul la care s-a confirmat boala, prevăzute la punctul 1 litera (a) prima liniuță, în funcție de situația epidemiologică și a trasabilității animalelor prezente la această fermă; — să amâne omorârea și distrugerea animalelor din cohortele prevăzute la punctul 1 litera (a) a treia liniuță, până la sfârșitul vieții lor productive, dacă este vorba de tauri care stau în permanență într-un centru de colectare a materialului seminal și dacă este posibil să se asigure distrugerea lor completă după moartea acestora; (b) în cazul confirmării EST la o ovină sau o caprină, de la 1 octombrie 2003, în funcție de decizia autorității competente: (i) fie omorârea și distrugerea completă a tuturor animalelor, a embrionilor și a ovulelor identificate în urma investigației prevăzute la punctul 1 litera (b) a doua și a treia liniuță; (ii) fie omorârea și distrugerea completă a tuturor animalelor, a embrionilor și a ovulelor identificate în urma investigației prevăzute la punctul 1 litera (b) a doua și a treia liniuță, cu excepția: — berbecilor pentru reproducere de genotipul ARR/ARR; — oilor reproducătoare purtătoare a cel puțin unei alele ARR și care nu prezintă alele VRQ și — ovinelor purtătoare a cel puțin unei alele ARR destinate exclusiv sacrificării; (iii) dacă animalul infectat provine dintr-o altă fermă, statul membru poate hotărî, pe baza istoricului cazului respectiv, aplicarea de măsuri de eradicare și în ferma de origine sau la locul unde s-a confirmat infecția. În cazul pășunilor comune folosite de mai multe turme, statele membre pot hotărî limitarea acestor măsuri la o singură turmă după o analiză temeinică a tuturor factorilor epidemiologici; (c) în cazul confirmării ESB la o ovină sau o caprină, omorârea și distrugerea completă a tuturor animalelor, a embrionilor și a ovulelor identificate în urma investigației prevăzute la punctul 1 litera (b) liniuțele 2-5. 3.1. Numai următoarele animale pot fi introduse în ferma sau fermele în care s-a înregistrat o distrugere în conformitate cu punctul 2 litera (b) subpunctul (i) sau (ii): (a) ovine masculi de genotipul ARR/ARR; (b) ovine femele purtătoare de cel puțin o alelă ARR și care nu prezintă alela VRQ; (c) caprine, cu condiția ca: — ferma să nu adăpostească ovine reproducătoare altele decât cele menționate la literele (a) și (b); — lichidarea animalelor să fi fost urmată de curățarea și dezinfecția completă a tuturor spațiilor de la fermă pentru adăpostirea animalelor; — ferma să fie supusă unei supravegheri intense a EST, inclusiv efectuarea de analize pentru toate caprinele reformate și moarte la fermă în vârstă de peste 18 luni. 3.2. Numai următoarele produse germinale de ovine se pot utiliza la ferma sau fermele în care a avut loc o distrugere în conformitate cu punctul 2 litera (b) subpunctul (i) sau (ii): (a) materialul seminal al berbecilor de genotipul ARR/ARR; (b) embrionii purtători de cel puțin o alelă ARR și care nu prezintă alela VRQ. 4. Pe o perioadă de tranziție care se poate întinde până la 1 ianuarie 2006 și prin derogare de la restricția formulată la punctul 3.1 litera (b), statele membre pot hotărî, atunci când este dificilă obținerea de ovine de înlocuire de un genotip cunoscut, autorizarea, în fermele menționate la punctul 2 litera (b) subpunctele (i) și (ii) a introducerii de mioare negestante de genotip necunoscut. 5. Ca urmare a aplicării măsurilor prevăzute la punctul 2 litera (b) subpunctele (i) și (ii) unei ferme: (a) circulația ovinelor ARR/ARR de la fermă nu face obiectul nici unei restricții; (b) ovinele purtătoare de o singură alelă ARR nu pot părăsi ferma decât pentru a merge direct la abator în scopul sacrificării pentru consumul uman sau al distrugerii. Cu toate acestea, oile purtătoare de cel puțin o alelă ARR și care nu prezintă alela VRQ pot fi transferate către alte ferme supuse restricției ca urmare a aplicării măsurilor prevăzute la punctul 2 litera (b) subpunctul (ii); (c) ovinele de alte genotipuri nu pot părăsi ferma decât pentru a fi distruse. 6. Restricțiile menționate la punctele 3.1, 3.2 și 5 continuă să se aplice fermei pe o perioadă de trei ani de la: (a) data la care ferma nu mai are decât ovine de genotipul ARR/ARR sau (b) ultima dată la care un animal din specia ovină sau caprină s-a aflat în fermă sau (c) în cazul punctului 3.1 litera (c), data la care a început supravegherea intensă a EST sau (d) data la care toți berbecii reproducători de la fermă sunt de genotipul ARR/ARR și toate oile reproducătoare sunt purtătoare de cel puțin o alelă ARR și nu au alela VRQ, cu condiția ca toate ovinele reformate sau moarte la fermă în vârstă de mai mult de 18 luni să fie supuse unei analize a EST în această perioadă și rezultatul să fie negativ. 7. Atunci când frecvența alelei ARR este slabă în interiorul unei rase sau la o fermă sau când acest lucru este considerat necesar pentru a evita consangvinitatea, un stat membru poate hotărî: (a) amânarea distrugerii animalelor menționate la punctul 2 litera (b) subpunctele (i) și (ii) timp de cel mult trei ani; (b) autorizarea, în fermele menționate la punctul 2 litera (b) subpunctele (i) și (ii), introducerii altor ovine decât cele menționate la punctul 3, cu condiția ca ele să nu fie purtătoare de alelă VRQ. 8. Statele membre care aplică derogările prevăzute la punctele 4 și 7 transmit Comisiei o listă cu condițiile și criteriile folosite pentru acordarea lor.”